**Sierra Leone** on riik Lääne-Aafrikas.

Pealinn Freetown asub Sierra Leone lääneosas.

Sierra Leonel on maapiir Guinea ja Libeeriaga. Tal on ka merepiir Atlandi ookeanis.

Riigi nimi tuleb pealinna Freetowni lähedal asuvate Lõvimägede järgi. Portugali meresõitja Pedro de Sintra andis 1462 mägedele nimeks *Serra Leoa*, mis tähendas 'emalõvi mäed'. Tänapäevane nimi on itaaliapärane ja selle andis tema kaasaegńe Alvis (Luis) Cadamosto, kes oli veneetslane.

Sierra Leone rahvaarv oli 2013. aastal hinnanguliselt 6,19 miljonit. Rahvastikust moodustavad 35% temned, 31% mended, 8% limbad, 5% konod, 2% kriod, 2% mandingod, 2% lokod ja 15% muud rahvad.

Ametlik keel on inglise keel, mida kasutavad valitsus ja koolid, kuid 97% elanikest oskab krio keelt.

78% elanikest on moslemid, 21% kristlased. Usulisi konflikte riigis ei ole ja Sierra Leone kuulub maailma kõige suurema usuvabadusega riikide hulka.

Sierra Leone loodus jaguneb nelja piirkonda: Guinea metsasavann, Guinea mägimetsad, Lääne-Guinea madalikumetsad ja Guinea mangroovimetsad. Valitseb troopiline mussoonkliima. Kõrgeim mägi on 1948 m kõrgune Loma Mansa.

Sierra Leone sai 1800. aasta paiku Suurbritannia asumaaks. 27. aprillil 1961 Sierra Leone iseseisvus.

1991–2002 toimus Sierra Leone kodusõda, milles hukkus 50–70 tuhat inimest. Libeeria toetatavad mässulised vallutasid suure osa riigist, eeskätt ida- ja lõunaosa. Kodusõja ajal kukutati Sierra Leone valitsus 4 korda. ÜRO rahuvalveväed suutsid lõpuks korra kogu riigis taastada.

Sierra Leone ekspordist hõlmavad suurima osa titaanimaak ja alumiiniumimaak, olulised on ka rauamaak ja teiste metallide maagid. Väga suure osa ekspordist hõlmavad toorpuit ja teemandid, palju eksporditakse ka kakaod ja külmutatud kala.

Mitmenaisepidamine on Sierra Leone seaduste järgi keelatud. Kuid kohalikud hõimud ei tee sellest välja, põlisrahvaste kommete järgi võib mehel olla nii palju naisi kui mees soovib. 2008. aasta uuringu põhjal elas 37% Sierra Leone naistest polügaamses abielus.

Eestil on Sierra Leonega diplomaatilised suhted alates maist 2011.

Haldusjaotus
------------

Sierra Leone provintsid
Sierra Leone esimese taseme haldusüksused on neli provintsi ja üks piirkond. Teise taseme moodustavad 16 ringkonda ja kolmanda taseme 186 kogukonda.

Sierra Leone on jaotatud neljaks provintsiks ja Läänepiirkonnaks, kus asub pealinn Freetown.

* Idaprovints
* Põhjaprovints
* Loodeprovints
* Lõunaprovints
* Läänepiirkond

Sierra Leone ringkonnad
Sierra Leone provintsid on jagatud 16 ringkonnaks. 14 ringkonda sisalduvad provintsides ja pealinn Freetown on jagatud kaheks ringkonnaks. Igast ringkonnast esindab üks traditsiooniline juht oma ringkonda Sierra Leone parlamendis.


| Ringkond | Keskus | Pindala(km²) | Rahvaarv(2015) | Provints |
| --- | --- | --- | --- | --- |
| Bombali ringkond | Makeni | 7985 | 606 183 | Põhjaprovints |
| Koinadugu ringkond | Kabala | 12 121 | 408 097 |
| Tonkolili ringkond | Magburaka | 7003 | 530 776 |
| Falaba ringkond | Mongo | 7423 | 205 353 |
| Karene ringkond | Kamakwie | 6413 | 290 313 | Loodeprovints |
| Port Loko ringkond | Port Loko | 5719 | 614 063 |
| Kambia ringkond | Kambia | 3108 | 343 686 |
| Kenema ringkond | Kenema | 6053 | 609 873 | Idaprovints |
| Kono ringkond | Koidu | 5641 | 505 767 |
| Kailahuni ringkond | Kailahun | 3859 | 525 372 |
| Bo ringkond | Bo | 5219 | 574 201 | Lõunaprovints |
| Bonthe ringkond | Mattru Jong | 3468 | 200 730 |
| Pujehuni ringkond | Pujehun | 4105 | 345 577 |
| Moyamba ringkond | Moyamba | 6902 | 318 064 |
| Läänepiirkonna linnaringkond | Freetown | 13 | 1 050 301 | Läänepiirkond |
| Läänepiirkonna maaringkond | Waterloo | 544 | 442 951 |

Rahvatervis
-----------

### 2014. aasta Ebola viirushaiguse epideemia

 *Pikemalt artiklis 2014. aasta Ebola viirushaiguse epideemia*
31. juuli seisuga oli riigis seoses Ebola viirushaiguse puhanguga välja kuulutatud eriolukord.

14. oktoobri seisuga oli WHO andmetel Sierra Leones Ebola viirushaigusesse nakatunud 3410 ja surnud 1200 inimest. Freetowni linnapea Franklyn Bode Gibson on palunud Ebola leviku tõkestamiseks kõikidel linnaelanikel püsida kodudes ja mitte tänavatel liikuda.

23. novembri 2014 seisuga oli Sierra Leones Ebolasse nakatunud 6599 ja surnud 1398 inimest.

Sierra Leones avastasid tervishoiuametnikud kõrvalises teemandikaevandamispiirkonnas hulgaliselt surnukehi, mis tekitab kartusi, et ebolaepideemia mõõtmed võivad olla suuremad kui seni teada, kuna paljudest ebolajuhtumitest Konos pole seni teatatud.

Vaata ka
--------

* Sierra Leone riigipeade loend
* Sierra Leone kindralkuberneride loend
* Sierra Leone jalgpallikoondis

Viited
------

1. ↑  Maailmapanga andmebaas, vaadatud 8.04.2019.
2. ↑  Maailmapanga andmebaas, vaadatud 23.10.2018.
3. ↑  Maailmapanga andmebaas, vaadatud 27.05.2019.
4. ↑  Suur maailma atlas, lk. 110
5. ↑  Sierra Leone declares state of emergency over Ebola Reuters, 31. juuli 2014
6. ↑  "VIDEO: Freetownis kehtestati Ebola tõttu liikumiskeeld". *Õhtuleht.ee*. 21. oktoober 2014. Vaadatud 22.10.2014.
7. ↑  Lauri Laugen (11. detsember 2014). "Sierra Leone kõrvalises piirkonnas leiti hunnikutes seni teadmata ebolasse surnuid". *Delfi*. Vaadatud 12.12.2014.

Välislingid
-----------

 Sierra Leone – kasutusnäited, päritolu, sünonüümid ja tõlked Vikisõnastikus

Rahvaste Ühenduse maad

Antigua ja Barbuda **·**  Austraalia **·**  Bahama **·**  Bangladesh **·**  Barbados **·**  Belize **·**  Botswana **·**  Brunei **·**  Dominica **·**  Fidži **·**  Ghana **·**  Grenada **·**  Guyana **·**  India **·**  Jamaica **·**  Kamerun **·**  Kanada **·**  Keenia **·**  Kiribati **·**  Küpros **·**  Lesotho **·**  Lõuna-Aafrika Vabariik **·**  Malaisia **·**  Malawi **·**  Maldiivid **·**  Malta **·**  Mauritius **·**  Mosambiik **·**  Namiibia **·**  Nauru **·**  Nigeeria **·**  Pakistan **·**  Paapua Uus-Guinea **·**  Rwanda **·**  Saalomoni Saared **·**  Saint Kitts ja Nevis **·**  Saint Lucia **·**  Saint Vincent ja Grenadiinid **·**  Sambia **·**  Samoa **·**  Seišellid **·**  Sierra Leone **·**  Singapur **·**  Sri Lanka **·**  Suurbritannia **·**  Svaasimaa **·**  Tansaania **·**  Tonga **·**  Trinidad ja Tobago **·**  Tuvalu **·**  Uganda **·**  Uus-Meremaa **·**  Vanuatu



Aafrika maad

**Iseseisvad riigid:** Alžeeria | Angola | Benin | Botswana | Burkina Faso | Burundi | Djibouti | Egiptus | Ekvatoriaal-Guinea | Elevandiluurannik | Eritrea | Etioopia | Gabon | Gambia | Ghana | Guinea | Guinea-Bissau | Kamerun | Keenia | Kesk-Aafrika Vabariik | Komoorid | Kongo Vabariik | Kongo Demokraatlik Vabariik | Lesotho | Libeeria | Liibüa | Lõuna-Aafrika Vabariik | Lõuna-Sudaan | Madagaskar | Malawi | Mali | Maroko | Mauritaania | Mauritius | Mosambiik | Namiibia | Niger | Nigeeria | Roheneemesaared | Rwanda | Sambia | São Tomé ja Príncipe | Senegal | Seišellid | Sierra Leone | Somaalia | Sudaan | Svaasimaa | Zimbabwe | Tansaania | Togo | Tšaad | Tuneesia | Uganda  

 **Sõltuvad alad:** Briti India ookeani ala | Ceuta | Chafarinase saared | Kanaari saared | Madeira | Mayotte | Melilla | Peñón de Alhucemas | Peñón de Vélez de la Gomera | Réunion | Saint Helena  

 **Tunnustamata riigid ja okupeeritud alad:** Edela-Somaalia | Jubaland | Lääne-Sahara | Puntland | Somaalimaa

 **Aafrika maad** | Aasia maad | Austraalia ja Okeaania maad | Ameerika maad | Euroopa maad